Document ID: 32002R2375

Komisijos reglamentas (EB) Nr. 2375/2002
2002 m. gruodžio 27 d.
atidarantis trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantis jų administravimą bei nukrypstantis nuo Tarybos reglamento (EEB) Nr. 1766/92
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 12 straipsnio 1 dalį,
atsižvelgdama į 2002 m. gruodžio 19 d. Tarybos sprendimą dėl Europos bendrijos ir Jungtinių Amerikos Valstijų susitarimo pasikeičiant raštais sudarymo siekiant iš dalies pakeisti javams taikomas nuolaidas, numatytas nuolaidų sąraše CXL, pridėtame prie Bendrojo susitarimo dėl muitų tarifų ir prekybos (GATT) [3], ypač į jo 2 straipsnį,
atsižvelgdama į 2002 m. gruodžio 19 d. Tarybos sprendimą dėl Europos bendrijos ir Kanados susitarimo pasikeičiant raštais sudarymo pagal Bendrojo susitarimo dėl muitų tarifų ir prekybos (GATT) XXVIII straipsnį siekiant iš dalies pakeisti javams taikomas nuolaidas, numatytas EB nuolaidų sąraše CXL, pridėtame prie Bendrojo susitarimo dėl muitų tarifų ir prekybos (GATT) [4], ypač į jo 2 straipsnį,
kadangi:
(1) Pasibaigus prekybos deryboms Bendrija, nuo 2003 m. sausio 1 d. įvesdama importo kvotą, pakeitė sąlygas, kuriomis importuojami žemos ir vidutinės kokybės paprastieji kviečiai, t. y. paprastieji kviečiai, išskyrus aukštos kokybės paprastuosius kviečius, kaip apibrėžta 1996 m. birželio 28 d. Komisijos reglamento (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų srityje) [5] su paskutiniais pakeitimais, padarytais Reglamentu (EB) Nr. 1900/2002 [6] I priede.
(2) Didžiausias kiekis, kurį galima per metus įvežti pagal šią importo kvotą, yra 2981600 tonų, iš kurių 572000 tonų skiriama Jungtinių Valstijų kilmės importui ir 38000 tonų - Kanados kilmės importui.
(3) Dėl šios kvotos atidarymo turi būti tikslinamas Reglamentas (EEB) Nr. 1766/92. Kad minėtą kvotą būtų galima atidaryti 2003 m. sausio 1 d., reikėtų numatyti galimybę nukrypti nuo Reglamento (EEB) Nr. 1766/92 pereinamuoju laikotarpiu, kuris pasibaigtų to reglamento pakeitimo įsigaliojimo dieną, bet ne vėliau kaip iki 2003 m. birželio 30 d.
(4) Siekiant užtikrinti, kad paprastųjų kviečių importas, kuriam taikomos šios tarifinės kvotos, vyktų nustatyta tvarka, o ne spekuliatyviai, turėtų būti nustatytas reikalavimas pateikti importo licenciją. Licencijos turi būti išduodamos neviršijant nustatytų kiekių suinteresuotų asmenų prašymu, tam tikrais atvejais prašomiems skirti kiekiams nustatant sumažinimo koeficientą.
(5) Siekiant užtikrinti tinkamą šių kvotų tvarkymą, reikėtų nustatyti licencijos paraiškų pateikimo terminus ir nurodyti informaciją, kuri turi būti pateikta paraiškose ir licencijose.
(6) Siekiant atsižvelgti į tiekimo sąlygas, licencijų galiojimo laikui turėtų būti nustatyta leidžianti nukrypti nuostata.
(7) Siekiant tinkamai tvarkyti kvotas, reikėtų numatyti galimybę nukrypti nuo 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [7], su paskutiniais pakeitimais, padarytais Reglamentu (EB) Nr. 2299/2001 [8], dėl licencijų perleidžiamumo ir leistino nuokrypio, taikomo į laisvą apyvartą išleistiems kiekiams.
(8) Siekiant užtikrinti tinkamą kvotų tvarkymą, nepaisant 1995 m. gegužės 23 d. Komisijos reglamento (EB) Nr. 1162/95, nustatančio specialias išsamias grūdų ir ryžių importo ir eksporto licencijų sistemos taikymo taisykles [9], su paskutiniais pakeitimais, padarytais Reglamentu (EB) Nr. 1322/2002 [10], turėtų būti nustatyta palyginti didelė importo licencijų garantija.
(9) Reikėtų užtikrinti greitą abipusį informacijos, kuria keičiasi Komisija ir valstybės narės apie paraiškose nurodytus kiekius ir importuotus kiekius, perdavimą.
(10) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nepaisant Reglamento (EEB) Nr. 1766/92 10 straipsnio 1 ir 2 dalių, paprastųjų kviečių, kurių kodas pagal KN yra 10019099, išskyrus aukštos kokybės paprastuosius kviečius, kaip apibrėžta Reglamento (EB) Nr. 1249/96 I priede, importo muitas nustatomas atsižvelgiant į šiuo reglamentu atidarytą kvotą.
Reglamento (EEB) Nr. 1766/92 10 straipsnio 1 dalis taikoma šiame reglamente nurodytų produktų importui, kuris viršija 3 straipsnyje numatytus kiekius.
2 straipsnis
1. Nuo 2003 m. sausio 1 d. atidaroma 2981600 tonų paprastųjų kviečių, kurių kodas pagal KN yra 10019099, išskyrus aukštos kokybės paprastuosius kviečius, tarifinė kvota.
2. Tarifinė kvota atidaroma kiekvienų metų sausio 1 d. Pagal tarifinę kvotą importuojamų produktų muito norma yra 12 EUR už toną.
3 straipsnis
1. Metinė tarifinė kvota padalinama į tris dalis:
a) I kvotos dalis: 572000 tonų skiriama Jungtinėms Amerikos Valstijoms;
b) II kvotos dalis: 38000 tonų skiriama Kanadai;
c) III kvotos dalis: 2371600 tonų skiriama kitoms trečiosioms šalims.
2. Jeigu vienerių metų bėgyje pasirodo, jog pagal I ir II kvotos dalis turimi kiekiai naudojami nepakankamai, Komisija gali, jei atitinkama trečioji šalis sutinka, imtis priemonių, kad nepanaudoti kiekiai Reglamento (EB) Nr. 1766/92 23 straipsnyje nustatyta tvarka būtų perkelti į kitas kvotos dalis.
3. III kvotos dalis padalinama į keturias 592900 tonų dalis, kurios skiriamos kas ketvirtį šiais laikotarpiais:
a) dalis Nr. 1 - nuo sausio 1 d. iki kovo 31 d.;
b) dalis Nr. 2 - nuo balandžio 1 d. iki birželio 30 d.;
c) dalis Nr. 3 - nuo liepos 1 d. iki rugsėjo 30 d.;
d) dalis Nr. 4 - nuo spalio 1 d. iki gruodžio 31 d.;
4. Kiekvienos dalies, išskyrus šio straipsnio 3 dalies d punkte nurodytą dalį Nr. 4, nepanaudoti kiekiai automatiškai perkeliami į kitą dalį. Jei pagal kurią nors dalį turimi kiekiai išnaudojami, Komisija, laikydamasi Reglamento (EB) Nr. 1766/92 23 straipsnyje nustatytos tvarkos, gali leisti kitą dalį pradėti naudoti anksčiau.
4 straipsnis
Atsižvelgiant į šio reglamento nuostatas, importuoti produktus pagal 2 straipsnio 1 dalyje nurodytą kvotą galima tik pateikus importo licenciją, išduotą pagal Reglamentą (EB) Nr. 1291/2000.
5 straipsnis
1. Importo licencijos paraiškos pateikiamos valstybių narių kompetentingoms institucijoms kiekvieną pirmadienį ne vėliau kaip 13.00 valandą (Briuselio laiku).
Kiekvienoje licencijos paraiškoje nurodomas kiekis, kuris neturi būti didesnis už atitinkamu laikotarpiu atitinkamo produkto importui pagal kvotos dalį turimą kiekį.
2. Licencijos paraiškų pateikimo dieną ne vėliau kaip 18.00 valandą Briuselio laiku kompetentingos institucijos faksu siunčia Komisijai pranešimą pagal šio reglamento priede pateiktą pavyzdį ir nurodo bendrą kiekį, kuris apskaičiuojamas sudėjus visus importo licencijos paraiškose nurodytus kiekius. Jeigu licencijos paraiškų pateikimo diena yra valstybinė šventė, atitinkama valstybė narė minėtą pranešimą siunčia darbo dieną, kuri eina prieš valstybinę šventę, ne vėliau kaip 18.00 valandą Briuselio laiku.
Ši informacija turi būti perduodama atskirai nuo informacijos apie kitas javų importo licencijos paraiškas.
3. Jeigu nuo laikotarpio pradžios susikaupusių kiekių ir 2 dalyje nurodyto kiekio suma viršija atitinkamo laikotarpio kvotą, Komisija ne vėliau kaip trečią darbo dieną nuo paraiškų pateikimo nustato bendrus sumažinimo koeficientus, kurie taikomi prašomiems skirti kiekiams.
4. Nepažeidžiant 3 dalies, licencijos išduodamos ketvirtą darbo dieną nuo paraiškos padavimo dienos. Licencijų išdavimo dieną ne vėliau kaip 18.00 valandą Briuselio laiku kompetentingos institucijos faksu, kurio numeris yra nurodytas šio reglamento priede, praneša Komisijai bendrą kiekį, kuris apskaičiuojamas sudėjus kiekius, kuriems būtent tą dieną buvo išduotos importo licencijos.
6 straipsnis
Importo licencijos galioja 60 dienų nuo jų išdavimo dienos. Remiantis Reglamento (EB) Nr. 1291/2000 23 straipsnio 2 dalimi, licencijos galiojimo laikas skaičiuojamas nuo faktinės jos išdavimo dienos.
7 straipsnis
Nepaisant Reglamento (EB) Nr. 1291/2000 9 straipsnio, teisės, kurias suteikia importo licencijos, neperleidžiamos.
8 straipsnis
Nepaisant Reglamento (EB) Nr. 1291/2000 8 straipsnio 4 dalies, į laisvą apyvartą išleistas kiekis negali viršyti importo licencijos 17 ir 18 langeliuose nurodyto kiekio. Šiuo tikslu licencijos 19 langelyje įrašomas skaičius "0".
9 straipsnis
Importo licencijos paraiškoje ir importo licencijoje pateikiama ši informacija:
a) 8 langelyje nurodomas kilmės šalies pavadinimas;
b) 20 langelyje pateikiamas vienas iš šių įrašų:
- Reglamento (CE) no 2375/2002
- Forordning (EF) nr. 2375/2002
- Verordnung (EG) Nr. 2375/2002
- Κανονισμóς (EK) αριθ. 2375/2002
- Regulation (EC) No 2375/2002
- Règlement (CE) no 2375/2002
- Regolamento (CE) n. 2375/2002
- Verordening (EG) nr. 2375/2002
- Regulamento (CE) n.o 2375/2002
- Asetus (EY) N:o 2375/2002
- ;
c) 24 langelyje įrašoma,"12 EUR už toną".
10 straipsnis
Nepaisant Reglamento (EB) Nr. 1162/95 10 straipsnio a ir b dalių, garantija, kuri turi būti pateikta dėl šiame reglamente numatytų importo licencijų, yra 30 EUR už toną.
11 straipsnis
Trečiosios šalies kilmės paprastuosius kviečius, išskyrus aukštos kokybės paprastuosius kviečius, išleisti į laisvą apyvartą Bendrijoje pagal tarifinę kvotą galima tik tuo atveju, jei pateikiamas tos šalies kompetentingų nacionalinių institucijų pagal Reglamento (EEB) Nr. 2454/93 [11] 55-65 straipsnius išduotas kilmės sertifikatas.
12 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Jis taikomas nuo 2003 m. sausio 1 d.
Jis taikomas iki reglamento, iš dalies pakeičiančio Reglamento (EEB) Nr. 1766/92 10 straipsnį, įsigaliojimo dienos, bet ne ilgiau kaip iki 2003 m. birželio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 27 d.

Labels: 3
17
5
15